Cantata BWV 116
DU FRIEDEFÜRST, HERR JESU CHRIST
Dominica 25 Post Trinitatis
Estrenada: 26 de novembre de 1724
Text: Anònim, basat en un himne de Jakob Ebert de 1601.
1. COR
Príncep de la Pau, Senyor Jesucrist,
Home veritable i veritable Déu,
Ets nostre ferm Defensor
En la vida I en la mort;
Sols, és per això, i  en nom teu
Que el nostre clam elevem
Al teu Pare, el  nostre Déu.
***
2. ÀRIA (Alt)
Ai las, quan inefable és l’angoixa
I també la repulsa d’un jutge irat! 
Si més no, en est nostre patiment
Tal com tu, Jesús, ens has manat
Clamem en el teu nom, davant Déu.
***
3. RECITATIU (Tenor)
Recorda, doncs,
Si encara, O Jesús, 
Vols dir-te Príncep de la Pau!
Tu que ens enviares la teva paraula amb amor.
És que ara vols apartar-nos del teu cor
Tu que, d’habitud, tendies a dar-nos sempre ajut?
***
4. ÀRIA - TERCET (Soprano, Tenor, Baix)
Ah, confessem el nostre pecat
I no demanem res més que el teu perdó
I el teu amor que és infinit.
No s’ha trencat pas el teu cor generós
Quan el dolor dels que han perit
Ha fet que vinguessis amb nosaltres al món.
***
5. RECITATIU (Alt)
Ai las, no ens facis vessar massa sang
A força de les punxants fuetades!
O Déu, tu que ets el Déu de l’harmonia,
Saps quan d’injustícia i de crueltat 
Arrossega la fúria enemiga,
Desplega, doncs, les teves mans
Sobre aquesta terra aterrida i fastiguejada;
Amb elles podràs dominar l’enemic
I ens donaràs una pau continuada!
***
6. CORAL
Il·lumina el nostre cor i voluntat
Amb l’esperit de la teva Gràcia,
Perquè no caiguen en una vel·leïtat
Que ens pugui menyscabar l’ànima.
O Crist Jesús
Solament ets tu 
El qui tot això podrà aconseguir.

Traducció: Antoni Sàbat i Aguilera. 
CataBach.com
La pàgina en català de JS Bach